Die publikasies van Eric Axelson en WJ de Kock, die voorste Suid-Afrikaanse geskiedskrywers oor die Portugese ontdekkers "om die Kaap", het as grondslag vir hierdie boek gedien, maar daarbenewens is 'n verskeidenheid bronne deur skrywers met uiteenlopende agtergronde en belangstellings geraadpleeg. Hierdie bronne het verdere lig op die ontmoeting en botsing van die twee kulture gewerp.
In hierdie boek ontvou die verhaal van wantroue en misverstande weens 'n gebrek aan kommunikasie, maar ook as gevolg van die diepliggende verskille wat lewens- en wêreldbeskouings betref. Die Khoikhoin en die Portugese se wedersydse negatiewe siening van mekaar was waarskynlik van so 'n aard dat dit verbasend is dat die skermutselinge wat wel plaasgevind het, nie op volskaalse gevegte uitgeloop het nie. Die Portugese owerheid se opdrag aan sy seevaarders om konfrontasie met die inheemse mense te vermy, het waarskynlik hierin 'n rol gespeel, maar moontlik het die inherente vreedsame karakter van albei groepe ook 'n groot bydrae daartoe gelewer.
Uit 'n kultuurhistoriese oogpunt bied hierdie eerste ontmoeting tussen twee uiteenlopende kulture soos dié van die Portugese en die Khoikhoin nie alleen interessante leesstof oor 'n verbygegane era in Suid-Afrikaners se gemeenskaplike geskiedenis nie, maar is daaruit ook lesse te leer vir die huidige tydsvak waarbinne 'n multikulturele land soos Suid-Afrika hom tans bevind.